Diari Oficial de la Generalitat Valenciana


Sumari del DOGV 5543, del 27-06-2007 (2007/7473)

RESOLUCIÓ de 5 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Conselleria d'Agricultura, Pesca i Alimentació i la Comunitat General de Regants Riegos de Levante (Izquierda del Segura) per a l'execució de les obres de millora i modernització dels regadius del Quart Canal de Llevant i Sèptima Elevació de la Penya.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5543

Data del DOGV
:   27-06-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/7473


Data del document
:   05-06-2007

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Agricultura, Pesca i Alimentació
    * cooperació administrativa
    * cooperativa agrícola
    * ordenació hidroagrícola

RESOLUCIÓ de 5 de juny de 2007, de la directora general de Relacions amb les Corts i Secretariat del Govern de la Presidència de la Generalitat, per la qual es disposa la publicació del Conveni entre la Conselleria d'Agricultura, Pesca i Alimentació i la Comunitat General de Regants Riegos de Levante (Izquierda del Segura) per a l'execució de les obres de millora i modernització dels regadius del Quart Canal de Llevant i Sèptima Elevació de la Penya. [2007/7473]  
Subscrit, després de la tramitació prèvia reglamentària, entre la conselleria d'Agricultura, Pesca i Alimentació i la Comunitat General de Regants Riegos de Levante (Izquierda del Segura), el 13 de desembre de 2006, un Conveni per a l'execució de les obres de millora i modernització dels regadius del Quart Canal de Llevant i Sèptima Elevació de la Penya, i en compliment del que establix l'article 3.4 del Decret 20/1993, de 8 de febrer, del Govern Valencià, cal publicar en el Diari Oficial de la Comunitat Valenciana l'esmentat Conveni, que ha quedat inscrit en el Registre de Convenis amb el número 0584/2007, i que figura com a annex d'esta resolució.  
València, 5 de juny de 2007. La directora general de Relacions amb les Corts i Secretariat del Govern: Angélica Such Ronda.  
CONVENI ENTRE LA CONSELLERIA D'AGRICULTURA, PESCA I ALIMENTACIÓ I LA COMUNITAT GENERAL DE REGANTS RIEGOS DE LEVANTE (IZQUIERDA DEL SEGURA) PER A L'EXECUCIÓ DE LES OBRES DE MILLORA I MODERNITZACIÓ DELS REGADIUS DEL QUART CANAL DE LLEVANT I SÈPTIMA ELEVACIÓ DE LA PENYA  
Elx, 13 de desembre de 2006  
COMPAREIXEN  
D'una part, el conseller d'Agricultura, Pesca i Alimentació, el senyor Juan G. Cotino Ferrer, en exercici de les competències atribuïdes per mitjà dels decrets 6/04 de 26 d'agost de 2004 (DOGV núm. 4829 de 27 d'agost de 2004), i el 7/04 de 27 d'agost de 2004 (DOGV núm. 4830 de 30 d'agost de 2004), i en virtut de l'autorització concedida per Acord de data 14 de juliol de 2006, del Consell.  
I d'una altra, el senyor Manuel Serrano Richarte, president de la Comunitat General de Regants Riegos de Levante (Izquierda del Segura), facultat per Acord de 18 de desembre de 2005, de la Junta General de la Comunitat de Regants.  
EXPOSEN  
La Llei 8/2002, de 5 de desembre, d'Ordenació i Modernització de les Estructures Agràries de la Comunitat Valenciana establix, en l'apartat 2, de l'article 4, que en desplegament de les funcions d'interés agrari de la Comunitat, la política agrària promourà actuacions com ara la cooperació tècnica i econòmica d'índole agrària amb altres organismes, corporacions i institucions.  
La Generalitat, d'acord amb una utilització racional de l'aigua i amb compliment de la seua funció social orienta la seua política agrària, d'acord amb l'article 27 de la Llei, cap a la consecució, entre altres, de la finalitat de consolidació i de modernització dels regadius, de manera que s'incrementen les disponibilitats del recurs, sense minva de la seua qualitat i de l'eficàcia del seu aprofitament.  
En este sentit, la política de modernització de regadius dissenyada i executada per al Generalitat Valenciana es dirigix cap a la consecució d'estos objectius i això en el marc operatiu que oferix en l'actualitat el Pla Millorar.  
Amb data 18 d'octubre de 2001, es va subscriure un acord marc de col·laboració entre el Ministeri d'Agricultura, Pesca i Alimentació i la conselleria d'Agricultura, Pesca i Alimentació per a la tramitació, posada en marxa i desenrotllament del Pla Nacional de Regadius Horitzó 2008. El 16 d'agost de 2003, es va subscriure un conveni de col·laboració entre les mateixes parts, desenrotllant l'acord marc. Els esmentats documents preveien la utilització de l'estructura i els mecanismes de finançament de Sociedad Estatal de Infraestructuras Agrarias, SEIASA de la Meseta Sur, SA (d'ara en avant, SEIASA) per a executar les obres de millora i consolidació de regadius, declarades d'interés general.  
En conseqüència, el 25 de novembre de 2005, la conselleria i la SEIASA van subscriure un protocol per a establir les bases de col·laboració entre ambdós, en el qual es van definir les actuacions que podien acollir-se al que s'hi disposa (obres completes de modernització de regadius, declarades d'interés general de l'Estat) i on es va crear una Comissió de Seguiment paritària encarregada de seleccionar les obres a executar i la resta de les condicions de caràcter tècnic i econòmic que haurien de complir les actuacions objecte de la col·laboració.  
La Comissió de Seguiment esmentada en el protocol es va constituir el dia 23 de desembre de 2005 i es va adoptar l'acord d'invitar les comunitats de regants a presentar les seues sol·licituds d'ajuda a l'empara del Protocol de 25 de novembre, sempre que les seues obres de modernització de regadius estigueren declarades d'interés general de l'Estat i no comptaren amb actuacions de SEIASA ja aprovades.  
Després de l'anàlisi de les sol·licituds presentades la Comissió va acordar, en la reunió de 15 de març de 2006, incloure, entre les obres a executar, les corresponents a setze comunitats de regants, una de les quals és la de Comunitat General de Regants Riegos de Levante (Izquierda del Segura), que havia presentat la seua sol·licitud d'ajuda amb data 10 de febrer de 2006.  
Esta entitat ha subscrit amb la SEIASA, el dia 22 d'abril de 2006, un "Conveni regulador de finançament, construcció i explotació de les obres de modernització i consolidació dels regadius de la Comunitat General de Regants Riegos de Levante (Izquierda del Segura)» amb un pressupost estimatiu de 9.419.111,83 euros, i la seua Assemblea General ha acordat la participació en el finançament de les obres segons s'acredita en l'esmentat document.  
La conselleria d'Agricultura, Pesca i Alimentació pretén amb la seua participació en el finançament de les obres facilitar, a les entitats de reg valencianes, l'accés a esta via de finançament de la modernització dels seus sistemes de reg contribuint de manera notable a sufragar part de la inversió prevista en l'esmentat conveni regulador, descarregant així a les comunitats de regants d'una important càrrega financera.  
En consideració amb l'anterior, els qui compareixen, amb la representació que ostenten, formalitzen el present conveni d'acord amb les següents:  
CLÀUSULES  
Primera  
Constituïx l'objecte del present conveni marc establir les bases de les futures condicions tècniques i econòmiques que regiran en la col·laboració entre la Generalitat, a través de la conselleria d'Agricultura, Pesca i Alimentació i la Comunitat General de Regants Riegos de Levante (Izquierda del Segura) per a la realització de les obres del «Projecte per a l'execució de les obres de millora i modernització dels regadius del Quart Canal de Llevant i Sèptima Elevació de la Penya", que ha servit de base per a la firma del Conveni de data 22 d'abril de 2006, entre esta comunitat de regants i la SEIASA.  
Segona  
En el moment en què fóra possible i, en tot cas, amb anterioritat al 15 de novembre de 2006, la comunitat de regants remetrà a la conselleria d'Agricultura, Pesca i Alimentació un exemplar del projecte que ha servit de base per a la licitació d'obres per part de la SEIASA. De la mateixa manera haurà de procedir la comunitat de regants, arribat el moment, amb les certificacions dels acords d'adjudicació així com de la successives modificacions, en el cas de produir-se, i amb un exemplar de la liquidació final de l'obra.  
Tercera  
La inversió màxima auxiliable quedarà fixada en l'import d'adjudicació del projecte sotmés a licitació d'acord amb el que establix la clàusula anterior. La seua quantificació i, per tant, el compromís econòmic, serà realitzat per mitjà d'addenda al present conveni en què s'establirà, una vegada adjudicat el projecte, l'import precís de l'ajuda a concedir a la Comunitat General de Regants Riegos de Levante (Izquierda del Segura).  
Quarta  
L'ajuda econòmica concedida es determinarà per aplicació d'un percentatge d'un 25% al pressupost d'adjudicació de l'obra, que s'establix com a inversió màxima auxiliable. L'import definitiu a abonar a la comunitat de regants, es determinarà aplicant este percentatge a la inversió efectivament realitzada, justificada per mitjà de l'aportació de certificacions d'obra amb les seues factures i justificants de pagament d'estes i la certificació del facultatiu supervisor designat a este efecte per la conselleria, i no podrà, en cap cas, l'ajuda calculada de la manera descrita superar l'import de la subvenció aprovada inicialment.   
Quinta  
Per al seguiment del present conveni, la conselleria nomenarà un tècnic supervisor, les funcions del qual seran:  
Representar la conselleria d'Agricultura, Pesca i Alimentació davant de la comunitat de regants.  
Conéixer els informes que l'Oficina Supervisora del Ministeri d'Agricultura emeta, tant sobre el projecte com sobre les distintes modificacions que, si és el cas, es produïsquen així com sobre la liquidació final de les obres manifestant, si és el cas, la seua conformitat amb estes.  
A la vista de les certificacions d'obra que emeta la SEIASA, i prèvia entrega per la comunitat de regants de dos còpies d'estes, emetrà, al seu torn, la certificació d'auxili econòmic per a l'abonament de la subvenció el pagament de la qual corresponga a la conselleria.  
Subscriure, junt amb el president de la comunitat de regants i un representant nomenat per la Direcció General de Regadius i Infraestructures Agràries, una acta de comprovació de la inversió en què es fixarà el preu final de l'obra i la subvenció corresponent.  
El conseller d'Agricultura, Pesca i Alimentació   
Juan G. Cotino Ferrer  
El president de la Comunitat General de Regants Riegos de Levante (Izquierda del Segura)  
Manuel Serrano Richarte